12 yatichäwi
¿Kunjamsa Diosan arunakap yatiyapjje?
“Diosan reinopat aka suma yatiyäwisti aka oraqpachanwa yatiyatäni, ukhamat taqe markanakan yatipjjañapataki, ukatsti akapachan tukusiñapaw jutani” sasaw Jesusajj janïr jiwkasin säna (Mateo 24:14). Ukhamajj ¿kunjamsa suma yatiyäwinakajj Oraqpachan yatiyasiñapäna? Kunjamtï Jesusajj Diosan arunakap yatiykänjja, ukhamwa yatiyasiñapäna (Lucas 8:1).
Utanakaparuw visittʼir sarapjje. Suma yatiyäwinak utat uta yatiyapjjañapatakiw Jesusajj arkirinakapar yatichäna (Mateo 10:11-13; Hechos 5:42; 20:20). Uka nayrïr yatiyirinakatakejja, kawkhantï yatiyapjjañapäkäna uka cheqanakajj suma jalanoqtʼatänwa (Mateo 10:5, 6; 2 Corintios 10:13). Jichha tiemponjj ukhamarakiw Jehová Diosan Qhanañchirinakapajja, kawkhanakansa sapa tamajj yatiyani uk sum jalanoqtʼapjje. Ukhamatwa Jesusan arunakapar phoqhasajj taqe ‘jaqenakar qhanañchir’ sarapjje (Hechos 10:42).
Kawkhantï jaqenakajj jikjjatasipki ukaruw sarapjje. Jesusajj kawkinkkasas yatiyapunïnwa, qota lakanakansa ukat kawkharutï jaqenakajj uma apsur sarapjjerïna uka phuju jakʼanakansa (Marcos 4:1; Juan 4:5-15). Ukhamarakiw Jehová Diosan Qhanañchirinakapajj kawkinkkasas Diosan arunakapat yatiyapjjapuniwa: callenakana, qhathunakana, plazanakana ukat telefonots parlapjjarakiwa. Janiw ukakïkiti, Diosar iyawsapjjatapat yatiyañjamäki ukhajja, uta jakʼankirinakarusa, trabajonsa, escuelansa, jan ukajj familiaranakaparus yatiyapjjarakiwa. Ukhamatwa waranq waranqa jaqenakajj Diosan qhespiyasiñ arunakap istʼapjje (Salmo 96:2).
Diosan Reinopat suma yatiyäwinakata ukat kunjamsa uka Reinojj jaqenakar yanaptʼani uka toqenakatjja, khitirus yatiyañ munasma uk amuytʼasiñamawa. Qhespiyasiñ yatiyäwinak jan jumatakik imasimti, antisas khitirutï yatiyañjamäki ukar yatiyaskakiñamawa.
¿Kuna ‘suma yatiyäwinaksa’ jaqenakar yatiyasiñapa?
¿Jehová Diosan Qhanañchirinakapajj kunjamsa Jesusjam yatiyapjjaraki?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn